Source: http://www.druckeria.ro/tag/iolanda-balas/
Timestamp: 2020-04-01 16:37:47+00:00

Document:
iolanda balas Archives - Druckeria
Emil Grozescu, seniorul atletismului timișorean: „Mă amăgește faptul că urmașii mei nu se bucură de aceleași condiții”
În Timișoara, atletismul s-a numărat dintotdeauna printre disciplinele cu priză la localnici. Încă din primii ani ai secolului trecut, s-au înființat secții de atletism în cadrul marilor cluburi sportive ale vremii (C.A.T, Chinezul, R.G.M.T. etc.), iar efervescența din acea perioadă a dus la explozia din anii 40-50 a clubului Electrica (devenit ulterior Progresul). Nume precum Eugen Lupșa, Luiza Ernst, Irina Pusch, Edith Treybal, Ioan Soter, Hans Wiesenmayer și, firește, Iolanda Balaș dominau concursurile interne și reprezentau cu brio România în întrecerile internaționale. În această efervescență a atletismului timișorean a apărut și Emil Grozescu, mai întâi ca sportiv – apropiat de toți marii performei ai vremii de la Electrica – și, din 1961, ca antrenor, o activitate care i-a adus cele mai mari satisfacții ale vieții și pe care a abandonat-o definitiv abia anul trecut.
Emil Grozescu, pe Stadionul Olimpic din Moscova, în 1980, așteptând intrarea în concurs a elevului său de la Politehnica Timișoara, Vasile Bichea
Emil-Alexandru Grozescu s-a născut la Timișoara, în 1933. La 83 de ani, analizează cu luciditatea și rigoarea pe care am aștepta-o astăzi mai de grabă de la factorii de decizie starea de fapt a atletismului timișorean și românesc. A activat ca antrenor la Clubul Sportiv Școlar din Timișoara, din 1961, iar din 1968 până anul trecut a lucrat în slujba CS Politehnica Timișoara. În plus, în perioada 1981-2000 s-a regăsit și în corpul de antrenori ai Lotului Național. Cariera sa însumează 332 de medalii (272 la nivel național, 48 la competiții balcanice, 7 la Campionate Mondiale și 5 la Campionate Europene), performanțe care îl situează în rândul celor mai importanți antrenori din istoria atletismului timișorean.
Chiar dacă nu a fost vorba despre o medalie, antrenorul emerit Emil Grozescu își amintește cu plăcere de singura ediție a Jocurilor Olimpice la care a participat ca antrenor. Se întâmpla în 1980, la Moscova, atunci când elevul său de la Politehnica Timișoara, Vasile Bichea, finalist în proba de 3.000m obstacole.
Vasile Bichea, sportiv pregătit la Politehnica Timișoara de Emil Grozescu, a încheiat pe locul 9 finala de 3.000m obstacole din cadrul J.O. din 1980, de la Moscova
„Pentru mine Olimpiada înseamnă vârful performanței sportive, așa cum e pentru orice antrenor. La mine s-a materializat în 1980, când în calitate de antrenor al sportivului Vasile Bichea, finalist la 3.000m obstacole, am trăit acest moment la maximum. Jocurile Olimpice sunt o competiție deosebită, atât ca desfășurare, cât și prin aspectele colaterale. Să stai în satul olimpic, alături de toate vedetele sportului mondial, e ceva de nedrscris, un vis… Am participat la multe Campionate Mondiale, Europene, Balcanice, dar Olimpiada este ceva deosebit”, povestește profesorul Grozescu.
În proba olimpică de 3.000m obstacole, Vasile Bichea s-a clasat pe locul 9, la o distanță totuși mare față de medaliatul cu aur, polonezul Bronislaw Malinowski. Totuși, pentru Emil Grozescu a rămas mândria că printre primii atleți ai lumii s-a aflat și un sportiv al Politehnicii.
„S-a calificat după serii și semifinale în finală, astfel încât am trăit de trei ori emoții puternice alături de el. Sigur că aș fi dorit și o medalie, dar nu a fost posibil. Am fost totuși fericit că la mijlocul plutonului s-a găsit și un reprezentant al Politehnicii Timișoara. Participarea lui o consider onorabilă, deși e clar că se putea mai mult”, a mai spus Emil Grozescu.
Emil Grozescu s-a pensionat definitiv abia anul trecut, însă poate fi zărirt deseori în zona stadionului „Știința”, pentru a-și vedea la lucru foștii elevi, fie ei sportivi, fie antrenori. Deși vârsta din buletin îl trage spre casă, atletismul, care i-a definit întreaga existență, îl receamă mereu aproape de pistă. „Ca antrenor în atletism, trebuie să îți supraveghezi sportivii la trei antrenamente pe zi, ceea ce presupune un efort deosebit. Bineînțeles, sportivii suportă în primul rând acest efort, dar antrenorul e omul din umbră, care trebuie să fie prezent la toate”, afirmă profesorul Grozescu.
Ce s-a ales de atletismul timișorean?
Profesorul Emil Grozescu vorbește despre starea actuală a atletismului timișorean referindu-se la contextul general, național, al celui mai vechi sport olimpic. Sportul nu s-a numărat printre primele zece priorități în niciunul dintre guvernele post-decembriste, o lege sănătoasă și coerentă a sponsorizării pare mai departe decât primii pași ai omului pe Marte, iar infrastructura e aproape inexistentă.
„Atletismul timișorean e parte a sistemului național. Când se va acorda un mai mare sprijin sistemului național, atunci și la Timișoara vor merge lucrurile mai bine. Nu poți realiza mare performanță dacă nu ai un sprijin total, financiar în primul rând. 0,25% din PIB pentru sport mi se pare extrem de puțin, nu știu cum pot supraviețui sportivii. Iar acest aspect se vede până jos, la cluburile din sistemul național. Când se vor schimba lucrurile, sigur se vor ridica și cluburile din Timișoara. Cadre ar fi, sportivi se pot recruta, trăim într-un oraș în care sportul este bine cotat. Însă marea performanță costă mult… susținătoare speciale, alimentație specială… iar atât timp cât nu ajungi la o performanță de valoare națională sau internațională, sprijinul e parțial. Eu aveam, pe vremuri, grupe de 30 de atleți la Politehnica, iar 10 dintre ei ajungeau să performeze la nivel internațional. Cred că trebuie să așteptăm puțin, trebuie să existe însă și speranță”, spune Emil Grozescu.
La nivel național, cluburile timișorene continuă să adune anual medalii, care în acest context pot fi privite drept adevărate miracole. Timișoara nu dispune de o altă pistă decât cea de pe „Știința”, de multe ori supraaglomerată, o sală de atletism nu mai există din 1997, când a ars cea din Circumvalațiunii, iar probele tehnice (cele care au adus, fără doar și poate, cele mai mari performanțe atletismului timișorean”) au dispărut cu desăvârșire.
„Nu mai avem sală, care a fost incendiată și nu s-a mai construit. Stadionul „Dan Păltinișanu” nu mai are pistă de atletism… s-a turnat bitum peste, pentru a fi mai aspectuoasă la meciurile de fotbal. Au dispărut tot din acest motiv probele tehnice. E foarte, foarte greu. Mai sunt câțiva pasionați, printre foștii mei elevi, dar și unii dintre ei deja se pensionează. Ioan Damaschin, de exemplu, e deja pensionar, iar dacă nu va avea condiții, nu știu cât va mai putea continua. Alții abia au început, cum e Raymond Gulyas, un tânăr foarte ambițios, dar nici el nu știu cât va putea continua fără un sprijin consistent”, a mai afirmat Emil Grozescu.
Dar de cel românesc?
Se apropie cu pași repezi Jocurile Olimpice de la Rio de Janeiro, iar atletismul are una dintre cele mai numeroase delegații la nivel național. Totuși, îndrăznim să sperăm la medalii în august?
„E greu să sperăm la medalii. Ați văzut că a căzut și gimnastica, o adevărată fabrică de medalii. Dar eu spun că una-două surprize pot apărea, pentru că așa s-a întâmplat la fiecare ediție. Întotdeauna a venit o medalie acolo de unde nu te așteptai. Sigur, mă amăgește faptul că urmașii mei nu se pot bucura de aceleași condiții materiale pe care le-am avut noi. Au dispărut și competițiile de masă, un aspect total neglijat. În plus, pregătirea centralizată a fost cheia succesului în sportul Românesc. Eu în cei aproape 20 de ani în care am activat și la lotul național, veneam cu învoire acasă în decursul unui an… cu învoire! N-aveam nici concedii, nimic…”, e de părere Emil Grozescu.
Filed Under: Alte sporturi, Stire de ultima ora Tagged With: atletism, emil grozescu, iolanda balas, jocurile olimpice, politehnica timisoara, vasile bichea
Proba de sprint, dominată de atletele de la CSM Timișoara, la Campionatele Internaționale ale României
CSM Timișoara a dominat proba de sprint (100m)! În centru, câștigătoarea Andreea Ogrăzneanu, iar în stânga ei, Ioana Gheorghe, clasată pe poziția a doua. (Foto: Cristian Barbu)
Stadionul „Nicolae Dobrin” din Pitești a găzduit ieri ediția cu numărul 61 a Campionatelor Internaționale de Atletism ale României, competiție ce a primit din acest an numele singurei duble campioane olimpice în această disciplină, timișoreanca Iolanda Balaș. Deși participarea atleților timișoreni nu a fost foarte numeroasă, CSM Timișoara a înregistrat un dublu succes în proba feminină de sprint, 100m.
Clubul timișorean a dat primele două clasate ale probei de sprint ieri după-amiază, pe stadionul din Trivale. Medalia de aur a fost cucerită de Andreea Ogrăzeanu, sportivă ce aleargă cu dublă legitimare, la Rapid București și CSM Timișoara. Atleta în vârstă de 26 de ani a înregistrat 11.59, fiind singura concurentă care a coborât sub pragul de 12 secunde.
Învingătoarea a fost urmată, pe a doua treaptă a podiumului, de Ioana Gheorghe, tot de la CSM Timișoara. Sprintera în vârstă de 19 ani a cucerit medalia de argint, după ce a fost cronometrată cu 12.07 secunde.
În paralel, tot la Pitești se desfășoară, la acest final de săptămână, și etapa a doua a Campionatelor Naționale în aer liber, unde astăzi vom avea primele prezențe timișorene. În jurul orei 16:25 e programat startul în proba feminină de 800m, în care va alerga Delia Irimia, de la CSM Timișoara. Clubul de pe Bega va avea două sportive și la 200m, probă ce va începe în jurul orei 16:35, pe Adelina Pastor și Ioana Gheorghe.
“Internaționalele” de atletism ale României, una dintre cele mai vechi competiții ale continentului din această disciplină, a programat prima ediție în 1948, la București, pe fostul stadion “Republicii”. La actualele întreceri au participat sportivi din Albania, Armenia, Bulgaria, Germania, Macedonia, Republica Moldova și România. Fosta mare atletă timișoreană Iolanda Balaș a dat numele competiției în acest an, iar câștigătoarea probei de săritură în înălțime, tânăra Ana Maria Antal (LPS Roman), a fost recompensată și cu trofeul „Iolanda Balaș-Soter”. De asemenea, proba masculină de săritură în înălțime a purtat numele lui Ioan Soter, și i-a revenit bulgarului Tihomir Ivanov.
Filed Under: Alte sporturi, Stire de ultima ora Tagged With: andreea ograzeanu, campionatele internationale ale romaniei, csm timisoara, ioana gheorghe, iolanda balas, pitesti
Pagini din atletismul timișorean (II): De 18 ani, sezonul „indoor” se pregătește „outdoor”
Ruinele sălii de atletism din Circumvalațiunii (stânga), imortalizate în 2006 (Foto: http://ccc-circumvalatiunii-foto.blogspot.ro)
Sezonul atletic 2015 a pornit la drum în urmă cu două săptămâni, ca de obicei, cu stagiunea „indoor”. Printre participanți se numără, de fiecare dată, și sportivi de la cluburile timișorene, iar în ultimii ani, prezențele pe podium au fost constante. Pentru un atlet timișorean, o medalie la o competiție de sală înseamnă mult mai mult decât la prima vedere. Iar asta deoarece, pentru a o obține, e nevoit să se pregătească ub cerul liber, în frig, ploaie ori ninsoare, bine înfofolit.
Faptul că din Timișoara au răsărit câteva nume importante în atletismul românesc în ultimii 10-15 ani poate fi considerat, pe bună dreptate, un miracol Baza materialăs-a degradat cu repeziciune după Revoluție, autoritățile fiind rareori dispuse să le asculte păsurile atleților, darămite să miște vreun deget în acest sens.
De ani buni, probele tehnice, la care Timișoara și-a făcut odinioară un nume în atletismul românesc și cel mondial, au dispărut complet. De ani buni, săritori în lungime, înălțime ori cu prăjina, aruncători de greutate, ciocan sau disc nu s-au mai format pe Bega, din simplul fapt că n-au avut unde! În aceste probe, Timișoara va rămâne prezentă doar în arhive, prin performanțele Iolandei Balaș, a lui Hansi Söter, a fraților Raica ori a Luizei Ernst. Performanțe realizate în anii 40-50-60…
Până spre finele deceniului trecut, nici alergătorii nu o duceau mai bine. Pista de atletism de pe stadionul „Știința” ajunsese o ruină. Plăcile pistei începuseră să se desprindă, ajungând, mai în glumă, mai în serios, potrivite doar pentru proba de obstacole. În decembrie 1997, Gazeta Sporturilor semnala starea jalnică în care ajunsese baza atletismului timișorean, referindu-se la pista de pe „Știința”:
„Jalnică este situația și de la Stadionul Politehnica, proprietatea Institutului de învățământ superior. Puținii copii care mai vin la atletism nu beneficiază de vestiare (de dușuri ce să mai vorbim!), iar atunci când se echipează o fac în… turnul de cronometraj, în condiții mizere. Pista e și ea pe… ducă, bordurile s-au volatizat, iar pragurile de la groapa de sărituri au ajuns probabil lemn de foc în cine știe ce casă, paza fiind inexistentă. (…) Au început să dispară, mai bine zis șterpelite, și bucățile de tartan care, odinioară, mai dădeau aspectul unei arene sportive”
August 1997. Arde sala de atletism! Fumul gros se zărește de la mare distanță. (Foto: http://ccc-circumvalatiunii-foto.blogspot.ro)
Situația s-a remediat întrucâtva în 2007, atunci când s-a finalizat modernizarea bazei sportive de lângă Mecanică. Pista de atletism – prea îngustă totuși pentru a găzdui vreo întrecere oficială – a fost adusă la standarde actuale, atleții reușind să-și desfășoare pregătirile în condiții optime.
Totul până în anotimpul rece. Când, în mod normal, pregătirea ar trebui să se mute în sală. Mai ales că, așa cum spuneam în introducere, fiecare început de an programează competiții oficiale „indoor”. La Timișoara, antrenamentele continuă „outdoor”. E singura variantă pe care o au la dispoziție atleții de pe Bega.
Timișoara a dispus, pe vremuri, de o sală de atletism perfectă pentru antrenamente (chiar și competiții). Ea se afla în cartierul Circumvalațiunii și făcea parte dintr-un veritabil complex sportiv, în imediata vecinătate aflându-se bazinul de înot (50m) și sala de gimnastică. Un incendiu provocat de câțiva boschetari a distrus-o însă complet, în vara anului 1997. O bună bucată de timp, molozul și bucățile de lemn arse au rămas neatinse. Apoi, după curățearea locului, ruinele sălii au mai rămas în picioare mai bine de zece ani, până când, pe acel loc, s-a amenajat o parcare.
Atletul timișorean Silviu Nișu a ridicat problema lipsei unei săli de atletism într-un interviu acordat site-ului nostru în urmă cu un an:
„Nu pot să înțeleg cum, în toți acești ani, nu s-a făcut nimic. Eu am mai prins-o și era foarte utilă. În primul rând, nu bătea vântul, era încălzită, se puteau ține concursuri de 60 de metri, 60 metri garduri, lungime, înălțime, deci probele tehnice. În plus, apar și cheltuieli suplimentare pentru fiecare sportiv, tocmai pentru că trebuie să ne antrenăm afară. Îți trebuie iegări termici, care costă 90 de euro, apoi un fâș impermeabil, care e peste 100 de euro, o pereche de cuie, 100 de euro, care pe parcursul sezonului se strică și îți trebuie altele”.
De-a lungul anilor, o serie de investitori s-au arătat interesați de a ajuta la reconstrucția sălii, însă nu au ajuns la un numitor comun cu autoritățile. Tam-tamul din urmă cu câțiva ani, pe subiectul sălii de atletism, s-a stins și el. Într-o perioadă în care promisiunile bombastice legate de infrastructura sportivă (săli, stadioane, bazine etc.) sunt în toi, sala de atletism nu se mai află pe buzele nimănui.
Așadar, dragi atleți timișoreni, poftiți afară! A treia etapă a Campionatului Național de sală se apropie…
În 1969, la puțin timp după darea în folosință, sala de atletism din Timișoara mustea de sportivi. În picioare, antrenorii Siegfried Becker și Eugen Lupșa le explicau ziariștilor beneficiile unor astfel de facilități.
Filed Under: Alte sporturi, Stire de ultima ora Tagged With: atletism, circumvalatiunii, hansi soter, iolanda balas, luiza ernst, raica, sala de atletism, silviu nisu, timisoara
Atletismul a luat caimacul la galele sportului! Ioana Gheorghe, sportiva anului
2014 a fost anul Ioanei Gheorghe în sportul timișean. Atleta în vârstă de 17 ani a înregistrat o creștere fulminantă, fiind în prim-plan la toate concursurile de seniori pe plan intern, reușind să cocheteze cu podiumurile și pe plan extern. Tânăra sportivă de la CSM Timișoara a fost desemnată sportiva anului atât la Gala Sportului Timișean, desfășurată vinerea trecută, cât și la Gala Sportului Timișorean, organizată de Municipalitate, ieri seară, la Sala „Capitol”.
Punctul culminant al acestui an pentru Ioana Gheorghe a fost medalia de aur obținută la Jocurile Olimpice de Tineret de la Nanjing, în ștafeta atipică de 8×100 de metri. O probă mixtă, în care a avut coechipieri patru baieti: pe Howe Merten (Germania), Daou Bacar Aboubacar ( Comoros), Trae Williams ( Australia) si Witthawat Thumcha (Thailanda) si trei fete: pe Maria Simancas (Venezuela),Tatiana Blagoveshchenskaia (Rusia) si Lakeisha Ashley Warner (Asociatia Atletica IVB).
„Aceste premii mă motivează foarte mult, a fost cel mai bun an al meu și sper ca 2015 să fie și mai bun. Punctul culminant a fost la Jocurile Olimpice de Tineret din China, unde am câștigat ștafeta mixtă. O probă atipică, a fost și pentru mine o surpriză, pentru că nu știam că voi participa. La anul, sper să iau o medalie la Campionatele Europene de juniori 1 din Suedia. Mă gândesc și la Rio, bineînțeles. Sper să îmi realizez baremul. Trebuie să alerg 22 de secunde la 200m, care sper să devină și proba mea de bază”, a declarat Ioana Gheorghe.
Antrenorul ei, Ioan Damaschin, a dezvăluit secretul pentru această creștere fulminantă a tinerei sale sportive: munca. „Secretul e reprezentat prin muncă, perseverență și dorința de a face performanța. Speranța pentru fiecare sportiv e să ajungă cât mai sus, iar pentru noi asta înseamnă Jocurile Olimpice de la Rio, din 2016. Cred că Ioana are șanse să ajungă acolo, la fel ca și Adelina Pastor”, a spus Damschin.
Atletismul s-a obișnuit să fie în prim-plan la premierile de final de an. În ceea ce privește topul Direcției Județene de Sport și Tineret, e pentru a patra oară în ultimii șase ani când sportivul anului vine din atletism, Adelina Pastor cucerind această distincție în 2009, 2010 și 2013. „Mă mobilizează aceste premii, îmi oferă acea stare de bine, care mă determină să continui. Mai e și tinerețea acestor copii, pe care eu îi iubesc foarte mult și față de care am o mare responsabilitate, să îi duc cât mai sus în ierarhie și în topul celor mai buni, nu doar la noi în țară”, spune antrenorul Ioan Damaschin.
În 2015, țelul prinicipal e îndeplinirea baremurilor necesare calificării la Jocurile Olimpice de la Rio de Janeiro. CSM Timișoara propune un veritabil careu de ași, chitit să adune cât mai multe medalii, în care alături de Ioana Gheorghe și Adelina Pastor se mai regăsesc Cosmin Dumitrache – o certitudine a probei de 110m garduri – și noua achiziție, sibianul Adrian Drăgan, la proba de 400m plat.
„Scopul nostru în 2015 e calificarea la Jocurile Olimpice de la Rio. Ne așteaptă un an foarte greu. Încep cu Adelina Pastor, pentru că ea e deschizătorul de pârtie, va avea la anul Campionatul European de tineret, ea fiind ultimul an la tineret, apoi Campionatele Mondiale de la Beijing. În plus, ne luptăm cu echipa României să ajungem în Superligă la atletism. Mai am încă un sportiv care, zic eu, va deveni cel mai bun din țară, poate și printre primii din Europa. E vorba despre Adrian Drăgan, care e originar din Sibiu și vine după un an la Steaua, și care va participa tot la proba de 400m. În plus, mai e și Cosmin Dumitrache, și el un sportiv de excepție, aflat la primul său an de tineret”, a mai spus Damaschin.
Gândurile pentru anul care vine sunt, așadar, mai mari ca niciodată. Realitatea e însă sumbră, și ne referim aici la mai vechiul nostru of, infrastructura. De ani de zile, pe Bega nu se mai practică probe tradiționale ale orașului, precum aruncarea suliței, discului, ciocanului, greutății sau săriturile (prăjină, înălțime, lungime etc). E suficient să amintim faptul că Iolanda Balaș, una dintre cele mai importante săritoare în înălțime din istoria sportului mondial, a pornit din Timișoara. Mai mult decât atât, de aproape două decenii, sportivii duc lipsa unei săili de atletism, după ce în anii 90 cea veche, situată în Circumvalațiunii, a ars din temelii. Despre necesitatea unei săli de atletism, site-ul nostru a vorbit în repetate rânduri. Din păcate, ea nu se regăsește nici măcar în promisiunile pompoase ale mai-marilor urbei ori județului.
Filed Under: Alte sporturi, Stire de ultima ora Tagged With: adelina pastor, adrian dragan, cosmin dumitrache, ioan damaschin, ioana gheorghe, iolanda balas, sportiva anului

References: CSM 

CSM 
 CSM 
 CSM 
 CSM 
 CSM 
 csm 
 CSM 
 CSM